Document ID: 32017D0865

Reference:
20.5.2017
MT
Il-Ġurnal Uffiċjali tal-Unjoni Ewropea
L 131/11
DEĊIŻJONI TAL-KUNSILL (UE) 2017/865
tal-11 ta' Mejju 2017
dwar l-iffirmar, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika fir-rigward ta' materji relatati mal-kooperazzjoni ġudizzjarja f'materji kriminali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 82(2) u l-Artikolu 83(1), flimkien mal-Artikolu 218(5) tiegħu,
Wara li kkunsidra l-proposta mill-Kummissjoni Ewropea,
Billi:
(1)
L-Unjoni ħadet sehem flimkien mal-Istati Membri bħala osservatur fin-negozjati tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (“il-Konvenzjoni”), li ġiet adottata mill-Kumitat tal-Ministri tal-Kunsill tal-Ewropa fis-7 ta' April 2011. Il-Konvenzjoni nfetħet għall-iffirmar fil-11 ta' Mejju 2011.
(2)
F'konformità mal-Artikolu 75 tal-Konvenzjoni, il-Konvenzjoni hija miftuħa għall-iffirmar mill-Unjoni.
(3)
Il-Konvenzjoni toħloq qafas ġuridiku komprensiv u pluridimensjonali għall-protezzjoni tan-nisa minn kull forma ta' vjolenza. Hija għandha l-għan li tipprevjeni, tħarrek u telimina l-vjolenza kontra n-nisa u l-bniet u l-vjolenza domestika. Hija tkopri firxa wiesgħa ta' miżuri, mill-ġbir tad-data u s-sensibilizzazzjoni għal miżuri legali dwar il-kriminalizzazzjoni ta' forom differenti ta' vjolenza kontra n-nisa. Hija tinkludi miżuri għall-protezzjoni ta' vittmi u l-għoti ta' servizzi ta' appoġġ, u tindirizza d-dimensjoni tal-vjolenza minħabba l-ġeneru f'materji ta' asil u migrazzjoni. Il-Konvenzjoni tistabbilixxi mekkaniżmu speċifiku ta' monitoraġġ sabiex tiġi żgurata l-implimentazzjoni effettiva tad-dispożizzjonijiet tagħha mill-Partijiet.
(4)
L-iffirmar tal-Konvenzjoni f'isem l-Unjoni ser jikkontribwixxi għar-realizzazzjoni tal-ugwaljanza bejn in-nisa u l-irġiel fl-oqsma kollha, li hu objettiv u valur ċentrali tal-Unjoni li għandu jiġi mwettaq fl-attivitajiet kollha tagħha f'konformità mal-Artikoli 2 u 3 tat-Trattat dwar l-Unjoni Ewropea (TUE), l-Artikolu 8 tat-Trattat dwar il-Funzjonament tal-Unjoni Ewropea (TFUE) u l-Artikolu 23 tal-Karta tad-Drittijiet Fundamentali tal-Unjoni Ewropea. Il-vjolenza kontra n-nisa hija ksur tad-drittijiet tal-bniedem tagħhom u forma estrema ta' diskriminazzjoni, bl-għeruq f'inugwaljanzi bejn is-sessi u li tikkontribwixxi għaż-żamma u t-tisħiħ tagħhom. Billi timpenja ruħha għall-implimentazzjoni tal-Konvenzjoni, l-Unjoni tikkonferma l-impenn tagħha għall-ġlieda kontra l-vjolenza fuq in-nisa fit-territorju tagħha u globalment, u ssaħħaħ il-qafas ġuridiku sostanzjali eżistenti u l-azzjoni politika attwali tagħha fil-qasam tal-liġi proċedurali kriminali, li hu ta' rilevanza partikolari għan-nisa u l-bniet.
(5)
Kemm l-Unjoni kif ukoll l-Istati Membri tagħha għandhom kompetenza fl-oqsma koperti mill-Konvenzjoni.
(6)
Jenħtieġ li l-Konvenzjoni tiġi ffirmata f'isem l-Unjoni fir-rigward ta' materji li jaqgħu fil-kompetenza tal-Unjoni sal-punt li l-Konvenzjoni tista' taffettwa regoli komuni jew tbiddel l-għan tagħhom. Dan japplika, b'mod partikolari, għal ċerti dispożizzjonijiet tal-Konvenzjoni relatati mal-kooperazzjoni ġudizzjarja f'materji kriminali u għad-dispożizzjonijiet tal-Konvenzjoni relatati mal-asil u n-non-refoulement. L-Istati Membri jżommu l-kompetenza tagħhom sal-punt li l-Konvenzjoni ma taffettwax regoli komuni jew tbiddel l-għan tagħhom.
(7)
L-Unjoni għandha wkoll kompetenza esklużiva li taċċetta l-obbligi li jinsabu fil-Konvenzjoni fir-rigward tal-istituzzjonijiet u l-amministrazzjoni pubblika tagħha stess.
(8)
Minħabba li l-kompetenza tal-Unjoni u l-kompetenzi tal-Istati Membri huma interkonnessi, jenħtieġ li l-Unjoni ssir Parti għall-Konvenzjoni flimkien mal-Istati Membri tagħha, sabiex flimkien huma jkunu jistgħu jwettqu l-obbligi stipulati fil-Konvenzjoni u jeżerċitaw id-drittijiet mogħtija lilhom b'mod koerenti.
(9)
Din id-Deċiżjoni tikkonċerna d-dispożizzjonijiet tal-Konvenzjoni dwar kooperazzjoni ġudizzjarja f'materji kriminali sal-punt li dawk id-dispożizzjonijiet jistgħu jaffettwaw regoli komuni jew ibiddlu l-għan tagħhom. Hija ma tikkonċernax l-Artikoli 60 u 61 tal-Konvenzjoni, li huma indirizzati permezz ta' deċiżjoni separata tal-Kunsill dwar l-iffirmar li għandha tiġi adottata b'mod parallel ma' din id-Deċiżjoni.
(10)
L-Irlanda u r-Renju Unit huma marbuta bid-Direttivi 2011/36/UE (1) u 2011/93/UE tal-Parlament Ewropew u tal-Kunsill (2) u għalhekk qegħdin jieħdu sehem fl-adozzjoni ta' din id-Deċiżjoni.
(11)
F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-TUE u mat-TFUE, id-Danimarka mhijiex qiegħda tieħu sehem fl-adozzjoni ta' din id-Deċiżjoni, u mhijiex marbuta biha jew soġġetta għall-applikazzjoni tagħha.
(12)
Jenħtieġ li l-Konvenzjoni tiġi ffirmata,
ADOTTA DIN ID-DEĊIŻJONI:
Artikolu 1
L-iffirmar, f'isem l-Unjoni Ewropea, tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika fir-rigward ta' materji relatati mal-kooperazzjoni ġudizzjarja f'materji kriminali huwa b'dan awtorizzat, soġġett għall-konklużjoni tal-Konvenzjoni msemmija. (3)
Artikolu 2
Il-President tal-Kunsill huwa b'dan awtorizzat jinnomina lill-persuna jew persuni bis-setgħa li jiffirmaw il-Konvenzjoni f'isem l-Unjoni.
Artikolu 3
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, il-11 ta' Mejju 2017.
Għall-Kunsill
Il-President
R. GALDES
(1)  Direttiva 2011/36/UE tal-Parlament Ewropew u tal-Kunsill tal-5 ta' April 2011 dwar il-prevenzjoni u l-ġlieda kontra t-traffikar tal-bnedmin u l-protezzjoni tal-vittmi tiegħu, u li tissostitwixxi d-Deċiżjoni Qafas tal-Kunsill 2002/629/ĠAI (ĠU L 101, 15.4.2011, p. 1).
(2)  Direttiva 2011/93/UE tal-Parlament Ewropew u tal-Kunsill tat-13 ta' Diċembru 2011 dwar il-ġlieda kontra l-abbuż sesswali u l-isfruttament sesswali tat-tfal u l-pedopornografija, u li tissostitwixxi d-Deċiżjoni Kwadru tal-Kunsill 2004/68/ĠAI (ĠU L 335, 17.12.2011, p. 1).
(3)  It-test tal-Konvenzjoni ser jiġi ppubblikat flimkien mad-deċiżjoni dwar il-konklużjoni tiegħu.

Summary:
L-adeżjoni tal-UE għall-Konvenzjoni ta’ Istanbul
L-adeżjoni tal-UE għall-Konvenzjoni ta’ Istanbul
 
SOMMARJU TA’:
Deċiżjoni (UE) 2017/865 – dwar l-iffirmar tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika fir-rigward ta’ materji relatati mal-kooperazzjoni ġudizzjarja f’materji kriminali
Deċiżjoni (UE) 2017/866 – dwar l-iffirmar tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika fir-rigward tal-asil u n-non-refoulement
X’INHU L-GĦAN TAD-DEĊIŻJONIJIET?
Dawn jawtorizzaw lill-UE biex tiffirma l-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza kontra n-nisa u l-vjolenza domestika (il-Konvenzjoni ta’ Istanbul) f’isem l-Unjoni Ewropea (UE) fir-rigward ta’ kwistjonijiet li jaqgħu taħt is-setgħat tagħha. Dan huwa pass sinifikanti biex l-UE – flimkien mal-Istati Membri tal-UE – issir parti sħiħa fil-Konvenzjoni ta’ Istanbul.
PUNTI EWLENIN
Il-Konvenzjoni ta’ Istanbul tkopri kwistjonijiet li jaqgħu taħt is-setgħat tal-UE u tal-Istati Membri tagħha.L-UE għandha għalhekk issir parti fil-konvenzjoni flimkien mal-Istati Membri sabiex, flimkien, ikunu jistgħu jissodisfaw b’mod effettiv l-obbligi stabbiliti fil-konvenzjoni. Id-deċiżjonijiet jiddikjaraw li l-konvenzjoni għandha tiġi ffirmata f’isem l-UE fir-rigward ta’ kwistjonijiet li jaqgħu fi ħdan is-setgħat tagħha, sa fejn il-konvenzjoni tista’ taffettwa regoli komuni tal-UE jew tibdel il-kamp ta’ applikazzjoni tagħhom. Tali setgħat jeżistu b’mod partikolari fir-rigward tar-regoli tal-konvenzjoni dwar il-kooperazzjoni ġudizzjarja f’materji kriminali u dwar l-asil u n-non-refoulement (protezzjoni ta’ persuna kontra tkeċċija jew ir-ritorn sfurzat f’pajjiż fejn għandha raġuni biex tibża’ li tiġi ppersegwitata – waħda mill-komponenti essenzjali tal-istatus ta’ refuġjat u d-dritt għall-asil).
MINN META JAPPLIKAW ID-DEĊIŻJONIJIET?
Dawn applikaw mid-9 ta’ Ġunju 2017.
SFOND
Il-Konvenzjoni ta’ Istanbul hija l-aktar trattat internazzjonali komprensiv dwar il-ġlieda kontra u l-prevenzjoni tal-vjolenza kontra n-nisa* u vjolenza domestika*. Ġiet ippreżentata u miftuħa għall-iffirmar fl-2011 u bdiet tapplika minn Awwissu 2014. Hija miftuħa għall-firma min-naħa tal-UE, li ħadet sehem flimkien mal-Istati Membri, bħala osservatur, fin-negozjati tagħha. Id-Deċiżjonijiet tal-Kunsill (UE) 2017/865 u (UE) 2017/866 ġew adottati fil-kuntest tas-sena 2017 li ġiet iddikjarata mill-Kummissjoni Ewropea bħala sena ffukata fuq azzjonijiet biex tiġi miġġielda l-vjolenza kontra n-nisa. Għal iktar informazzjoni, ara:Jum internazzjonali għall-eliminazzjoni tal-vjolenza kontra n-nisa – Skeda informattiva (Il-Kummissjoni Ewropea).
TERMINI PRINĊIPALI
Il-vjolenza kontra n-nisa. Kif definit fil-Konvenzjoni ta’ Istanbul, atti ta’ vjolenza abbażi tas-sess (jiġifieri vjolenza diretta kontra mara minħabba li hija mara jew li taffettwa n-nisa b’mod sproporzjonat) li jirriżultaw jew x’aktarx li jirriżultaw fi, ħsara fiżika, sesswali, psikoloġika jew ekonomika jew tbatija lin-nisa, inkluż theddid ta’ tali atti, koerċizzjoni jew ċaħda arbitrarja tal-libertà, kemm jekk isseħħ fil-ħajja pubblika kif ukoll dik privata.
Il-vjolenza domestika. Kif definit fil-Konvenzjoni ta’ Istanbul, l-atti kollha ta’ vjolenza fiżika, sesswali, psikoloġika jew ekonomika li jseħħu fi ħdan il-familja jew unità domestika jew bejn konjuġi jew imsieħba, preċedenti jew attwali, kemm jekk l-awtur jikkondividi jew kien jikkondividi l-istess residenza tal-vittma, kif ukoll jekk le.
DOKUMENTI PRINĊIPALI
Deċiżjoni tal-Kunsill (UE) 2017/865 tal-11 ta’ Mejju 2017 dwar l-iffirmar, f’isem l-Unjoni Ewropea, tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika fir-rigward ta’ materji relatati mal-kooperazzjoni ġudizzjarja f’materji kriminali (ĠU L 131, 20.5.2017, pp. 11–12)
Deċiżjoni tal-Kunsill (UE) 2017/866 tal-11 ta’ Mejju 2017 dwar l-iffirmar, f’isem l-Unjoni Ewropea, tal-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika fir-rigward tal-asil u n-non-refoulement (ĠU L 131, 20.5.2017, pp. 13–14)
DOKUMENTI RELATATI
Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika (Konvenzjoni ta’ Istanbul), Strasburgu, 12 ta’ April 2011
l-aħħar aġġornament 03.02.2022